Magyar Bábus Biliárd Egyesület

Versenyszabályzat

A Magyar Bábus Biliárd Egyesület - a Magyar Biliárd Szövetség kebelében - évről-évre szervezi az Országos Bajnokságot, illetve elősegíti versenyek rendezését a tradicionális magyar bábus (fás) biliárdjátékok vonatkozásában. Közreműködik nemzetközi bábus biliárd versenyek szervezésében, továbbá a Karambol Szakággal karöltve karambol és olasz bábus biliárd versenyeket rendez.
A Magyarbiliárd Országos Bajnokság illetve versenyek központi céljai:

· a Magyarországon régóta honos bábus (fás) biliárdjátékok (a "magyarbiliárd" játékok: 120-as, 500-as, 1000-es) népszerűsítése az ország azon területein, ahol még ismerik és azokon is ahol már nem.
· A nemzetközi versenyek lehetőségeinek megtalálása, kialakítása főképpen a magyarbiliárd határon túli elterjedtségi területén (pl. Kárpátalja, Partium, Erdély, Délvidék), és Németországban, Dániában, illetve a "karambolövezet" Magyarországhoz közeleső területein (Pl. Ausztria, Csehország).

· Az Európában klasszikus biliárdjátéknak számító karambol, illetve a magyarbiliárddal rokon és nemzetközileg jelentős olasz bábus biliárd ismertségének növelése;

· a hivatalosan társadalmi szervezetként megalakult és az MBBE-be tagként belépett biliárd klubok, illetve a sportszervezetek biliárd szakágai részére játéklehetőséget biztosítani országos bajnokság keretében;

· népszerűsítő, illetve professzionális játéklehetőséget biztosító nyílt versenyek szervezése;

· a játékosok, a csapatok játéktudásának, felkészültségének minél magasabb szintre emelése, az országos ranglisták gondozása, felkészítés nemzetközi versenyekre.

A szabályzat hatálya

Jelen szabályzat hatálya kiterjed minden, a Magyar Köztársaság területén a Magyar Bábus Biliárd Egyesület vagy tagszervezetei által megrendezésre kerülő versenyre, illetve azokra a nemzetközi versenyekre, melyek tekintetében erre megállapodás született.

Versenykategóriák:
· OB csapatversenyek;

· területi, városi csapatversenyek;
· OB ranglista-pontszerző versenyek (egyéni);
· meghívásos versenyek (egyéni, páros);
· egyéb versenyek, kupák (egyéni, páros).
A lebonyolítási szabályokat az adott versenykiírás határozza meg. Az OB versenyein, illetve az MBBE vagy tagszervezetei által rendezett versenyeken az MBBE által jóváhagyott játékszabályok vannak érvényben.
Játékfajták:
· 120-as játék;

· 120-as dupla játék;

· 120-as piros golyós játék;

· 500-as játék;

· 1000-es játék;

· triatlon;

· szérialökő verseny;

· karambol;

· olasz bábus.
A játékszabályok megtalálhatók a www.magyarbiliard.hu, és a karambolszakag.atw.hu honlapokon.
A Magyarbiliárd Országos Bajnokság (továbbiakban OB) szerkezete

Az OB mérkőzései három ligában folynak (1. liga vagy OB1, 2. liga vagy OB2, 3. liga vagy OB-passzió).
	Az OB1 versenyszámai
- Csapatbajnokság (normál).

- Ranglista-pontszerző versenyek (egyéni):


- 120-as játékban (egyéni, páros);


- 120-as dupla játékban (egyéni, páros).

- Mesterek Tornája (meghívásos)
Az OB-passzió versenyszámai

- Szabadszervezésű csapatbajnokság (lásd lent).
	Az OB2 versenyszámai
- Csapatbajnokságok:


- normál;


- triatlon.

- Ranglista-pontszerző versenyek (egyéni):


- 120-as játékban (egyéni, páros);


- 120-as dupla játékban (egyéni, páros);


- 500-as játékban (egyéni, páros);

- 1000-es játékban (egyéni, páros);

- triatlon;

- Ifjúsági OB (18 év alatt, egyéni);

- Senior OB (60 év fölött, egyéni);
- Női OB (egyéni).




Az MBBE elnöksége minden évben aktualizálja a versenyszabályzatot, melyet az év eleji (a következő OB beindítását, annak kezdési időpontját megtárgyaló) közgyűlést követ 14 napon belül közzétesz a következők szerint:

· A klubok a témát tárgyaló közgyűlést követő 14 napon belül jelentkeznek a csapatbajnokságokra, megadva a játékos keretet, illetve kötelességet vállalnak, hogy március 31-ig befizetik a tagdíjat.
· A klubok az OB indulása előtt 14 nappal benyújtják az MBBE-nek kérelmeiket az OB2-es ranglista-pontszerző versenyek rendezése tekintetében, illetve az OB1-es ranglista‑pontszerző versenyek helyszínpályázatai tekintetében.
· Az MBBE elnöksége az OB indulási dátumát megelőző 5 napon belül kihirdeti versenynaptár tervezetét.
A versenynaptárt, illetve a versenyszabályzatot indokolt esetben az MBBE Elnöksége évadközben is módosíthatja, kiegészítheti.

Ranglisták

Az OB állása, illetve végeredménye a folyamatosan vezetett ranglistákból állapítható meg, melyek:

I. A csapatranglista játék fajtánként a következő adatokat tartalmazza (csak a Csapatbajnokság eredményei alapján, a csapatok tekintetében):

1. a szerzett csapatpontok;

2. nyert mérkőzések száma - vesztett mérkőzések száma;

3. nyert szettek száma - vesztett szettek száma;

4. szerzett játékpontok (fa) - "adott" játékpontok (fa).

A sorrendet elsősorban 1. érték, majd 2. értékek különbsége, ezt követően a 3., illetve 4. pontokban feltüntetett értékek különbsége szerint kell meghatározni.

II. Az egyéni ranglista (játék fajtánként) csak az illető játékos által szerzett ranglistapontok összegét, a szerzett játékpontok (fa) összegét illetve a lejátszott szettek számát tartalmazza (a pontszerző versenyek összevont eredményei alapján). Amennyiben két versenyző ranglistapontjai azonosak, úgy szerzett játékpontjaiknak (fa) és az általuk lejátszott szettek számának hányadosa dönt sorrendjükről.

Egy ranglista-pontszerző verseny első 16 helyezettje által szerezhető ranglistapontokat a honlapon megtalálható pontszámító táblázat adja meg (egyéni versenynél 20, illetve 30 közötti résztvevő esetén 30-al kell számolni; páros versenynél 12, illetve 16 közötti résztvevő páros esetén 16-al kell számolni), illetve a verseny aktuális kiírása egy szorzószámot adhat meg hozzá. A csapatbajnokság pontjai nem számítanak az egyéni ranglistába.

Az OB1-es, illetve OB2-es egyéni ranglistán az a versenyző értékelhető, aki részt vesz legalább 5 darab számára is kiírt pontszerző versenyen. A pontszerző listák rész és végeredményei tekintetében minden versenyző legjobb 5 versenyeredményét kell figyelembe venni.

Csapatbajnokságok
Minden évadban azok a klubok indíthatnak egy csapatot az OB1 Csapatbajnokságában, melyek az ehhez való jogot az előző OB‑ban megszerezték, illetve különleges esetekben a közgyűlés további csapatok feljutását is engedélyezheti.
Az előző évi OB végeredményére alapozva az aktuális OB vonatkozásában 2 csapat kerülhet át az OB2-ből az OB1-be, illetve fordítva.
Az OB1, illetve OB2 részletezését lásd lent.
Amennyiben az adott típusban még nincs OB1, úgy az MBBE Elnöksége határozatban dönt annak felépüléséről.
A klubok korlátlan számú csapatot indíthatnak az OB2 minden csapatbajnokságában.

Azok a klubok melyek jogot szereztek az OB1 csapatbajnokságában való csapat indításra, csak akkor indíthatnak csapatot az OB-passzió csapatbajnokságában, ha indítanak is csapatot az OB1-ben. Illetve az OB2 valamely csapatbajnokságának előző évi első hat helyezett csapatának klubja, csak akkor indíthat csapatot az OB-passzió csapatbajnokságában, ha indít is csapatot az OB2 ugyanazon csapatbajnokságában. Minden más klub szabadon indíthat egy csapatot az OB-passzióban.

Az OB1 csapatbajnokságában a csapatok összecsapásait kötelezően 105X210 centiméter bel méretű (a gumi peremek között mérve, tűrés 1 cm) egyéb szabványoknak is megfelelő (karambol) biliárdasztalon kell lebonyolítani. Ezen feltétel teljesítésére az érintettek 2012. február 14-ig kapnak haladékot, addig az OB2-re kiírt szabványfeltételeknek megfelelő asztalokat is lehet alkalmazni.

Az OB2 csapatbajnokságában a csapatok összecsapásait kötelezően - bel méret tekintetében - 2:1 arányú (tűrés 10 milliméter, kiemelten javasolt bel méretek: 180X90, 210X105) egyéb szabványoknak is megfelelő (karambol) biliárdasztalon kell lebonyolítani.
Az asztalok minőségét, szabványosságát az MBBE az évad folyamán (szükség esetén többször) ellenőrzi, illetve az asztalokat hitelesíti. Az ellenőrzés, hitelesítés alapjául szolgáló meghatározást a közgyűlés által létrehozott "ad hoc" bizottság állítja össze.
Az OB1 és OB2 (normál) csapatbajnokságába 2011. február 28-ig lehet nevezni. Az MBBE tagdíj befizetésének határideje: 2011. március 31.

Egyéni pontszerző versenyek

Az OB2-es pontszerző versenyt rendezője írja ki, és az MBBE minősíti, illetve felügyeli. Az OB1-es pontszerző versenyeket az MBBE szervezi, a helyszínek aktuálisan kerülnek kijelölésre.

Az OB egyéni pontszerző versenyein legalább 20 induló versenyző, páros verseny esetén legalább 12 páros részvétele szükséges.

Az OB2 egyéni vagy páros pontszerző versenyein legalább 2 darab jó minőségű, bel méret tekintetében 2:1 arányú (tűrés 10 milliméter, kiemelten javasolt bel méretek: 180X90, 210X105) biliárdasztal szükséges, mely eleget tesz az előírt szabványfeltételeknek.

Az OB1 egyéni vagy páros pontszerző versenyein legalább 2 darab jó minőségű 210X105 bel méretű (tűrés 10 milliméter) biliárdasztal szükséges, mely eleget tesz az előírt szabványfeltételeknek.
Az OB1-es egyéni ranglista versenyeken az előző évi OB1-es egyéni ranglista első 21 helyezettje, illetve az előző évi OB2 egyéni ranglista első 11 helyezettje vehet részt, illetve minden az OB1 vagy az OB2 csapatbajnokságában résztvevő klub delegálhatja további játékosait a listára, mégpedig annyiszor kettő játékost ahány csapatot nevezett az OB1-es, illetve OB2-es (normál) csapatbajnokságokba. Ezen nevezéseket legkésőbb február 28-ig kell írásban leadni a jegyzokonyv@magyarbiliard.hu e-mailcímre. Más játékosok az OB1-es pontszerző versenyeken nem vehet részt. Természetesen a résztvevő játékosoknak rendelkezni kell érvényes játékengedéllyel.

Fontos, hogy az OB1-es lista játékosai részt vehetnek az OB2-es ranglista versenyeken is, de ott szerzett pontjaik saját (OB1-es) listájukba számítanak, és helyezésüket nem kell figyelembe venni az OB2-es lista játékosai pontjainak meghatározásakor (azaz a két lista játékosait egymástól függetlenül kell értékelni az OB2 pontszerző versenyein). Az OB2-es listára nem kell külön jelentkezni, minden az alapfeltételben (lásd lent) meghatározottaknak megfelelő játékos részt vehet az OB2 egyéni pontszerző versenyeken.

Minden egyéb versenyen (pl. senior, női, stb.) minden az alapfeltételeknek (lásd lent), illetve a kiírásnak megfelelő versenyző részt vehet.
Részvételi feltételek az OB versenyein
Alapfeltétel: Az OB versenyein az MBBE tagsággal rendelkező sportszervezetek azon versenyzői vehetnek részt, akik rendelkeznek az MBSZ által kiadott "licenc"-el (játékengedéllyel, lásd MBSz licenc szabályzat).

A versenyigazgatás, versenybíráskodás

A ranglistaverseny rendezője köteles versenyigazgatót felkérni vagy megbízni a verseny problémamentes lebonyolítása illetve ellenőrzése érdekében. A versenyigazgató a verseny tekintetében elkötelezetlen, a játékszabályokban jártas személy kell, hogy legyen. A versenyigazgató útiköltség térítéséről, tiszteletdíjáról, illetve étkezéséről a rendező gondoskodik.
A versenyigazgatót tájékoztatni kell a verseny kiírásáról, az előkészületekről, illetve ellenőrzési jogkörrel jelen kell lennie a sorsoláson, a versenyen és a kiértékelésnél. A versenyigazgató jelentést tesz a tapasztalatairól az MBBE elnökségének.

A versenyigazgató az alábbi kérdésekben határoz: - a sorsoláson előterjesztett javaslatok, észrevételek, panaszok elbírálása; - a verseny során felmerülő észrevételek, javaslatok, panaszok elbírálása; - a verseny során felmerülő szabálytalanságok megállapítása, szankcionálása.
A versenyigazgató feladatai:

· A verseny megnyitása, illetve annak levezetése.

· Folyamatosan figyelemmel kíséri a játékrend betartását, az "írók", jegyzőkönyvvezetők működését, a versenyzők magatartását és haladéktalanul gondoskodik a versenyt zavaró körülmények elhárításáról. Ennek érdekében utasításokat ad ki és ellenőrzi azok végrehajtását.

· Fogadja a verseny közben felmerülő észrevételeket és az "író(k)" bevonásával dönt azokban.
· Kihirdeti a verseny végeredményét, kiosztja a díjakat.

· Ellenőrzi és figyelemmel kíséri a versenytábla vezetését és aláírásával hitelesíti azt.

· Gondoskodik a versenyokmányok elküldéséről és megteszi jelentését a versenyről.

· Időlegesen vagy teljes egészében részt vesz a mérkőzéseken történő bíráskodásban.

· A versenyigazgató felülvizsgálja a nevezési díjak befizetését. Kizárhatja a versenyből azt a Versenyzőt, akinek nevezési díját időben nem fizették be. A kizárás tényét haladéktalanul közölni kell az érintett játékossal, a kizárás ellen ez esetben óvásnak helye nincs.

· A versenyigazgató a helyszínen megváltoztathatja az "író" döntését, ha azt a versenyzők egyöntetűen hibásnak ítélik meg és a tévedés nyilvánvaló.
· A versenyigazgató a nem megfelelő öltözet viselése miatt kizárhatja a versenyzőt a versenyen való részvételből.

· A döntőmérkőzés(ek) lejátszása után a versenyigazgató felsorakoztatja a versenyzőket eredményhirdetéshez. A díjakat a versenyigazgató vagy más erre felkért személy (pl. szövetségi vezető, szponzor képviselője, stb.) adja át.
Az "író" versenybírói feladatai:
Az "író" részt vesz a mérkőzéseken történő bíráskodásban, melynek során kiemelt figyelemmel kell lenni a következőkre:

· A versenyeken a játék Az MBBE által meghatározott szabályok szerint zajlik. Ezek betartása minden versenyzőre nézve kötelező.
· A versenyzőnek a mérkőzés versenykiírás szerinti kezdete előtt 15 perccel jelentkeznie kell a versenyigazgatónál játékra. Amennyiben a versenyző előzetesen nem ad elfogadható indokot a versenykiírás szerinti időpont lekésésére, amelyet a versenyigazgató vagy a versenyző ellenfele elfogad, úgy szett hátránnyal indul. Ha késése meghaladja a 15 percet, de nem lépi túl a 40 percet, úgy hátránya 2 szettre nő, míg 40 percen túli késedelem esetén a mérkőzést ellenfele nyeri (minden szettet maximum - nullára).

· A mérkőzést alapvetően az "író" vezeti, így a játékosok kötelesek alávetni magukat döntéséinek, vita esetén a versenyigazgató dönt.

· A versenyző tiszteletlen magatartása (pl. ellenfél lökésének megzavarása, szóban vagy más formában történő inzultálása) esetén az író, vagy legalább 3 versenyző javaslatára a versenyigazgató első esetben figyelmezteti a versenyzőt, második figyelmeztetés esetén az ellenfélnek ítéli az adott szettet, harmadik esetben az ellenfél nyeri a mérkőzést (minden szettet). Különösen súlyos vétség esetén a versenyigazgató azonnal beszüntetheti a mérkőzést.

Az OB1 csapatbajnoksága
Az OB1 csapatbajnokságában 12 csapat vesz részt, két hatos csoportba osztva. A csoportba sorsolás nyílt sorsoláson történik, előre meghatározott elvek szerint. A sorsolás időpontja 2011. március 6. vasárnap 16 óra.
Az OB1 csapatbajnoksága elsőségéért a csoportok első két csapatai (2+2=4 csapat - a legjobb négy) vívnak meg.

Az OB1 legjobb négy csapata egy előre meghatározott (független) helyen vív meg egymással négy 105X210-es asztalon. Biztosítani kell, hogy egy azon összecsapás mérkőzései egy teremben folyjanak két asztalon.

Az OB1 csapatbajnokságának mindkét csoportjából 1-1, az utolsó helyen végzett csapatok (összesen 2) esnek ki az OB2-be.

Az OB1 csapatbajnoksága keretében zajló két csapat egy találkozója esetén először 5 darab egyéni 3 nyert szettig tartó, 120-as (szimpla) játékra, majd 2 darab páros 2 nyert szettig tartó 120-as (szimpla) játékra kerül sor. Ezt követi egy 600 játékpont (fa) eléréséig tartó "staféta" (120-as dupla) játék melyben mindkét csapatból 5-5 játékos vesz részt.
A "stafétában" a játékosok előre megadott sorrendben követik egymást és mindegyik játékos addig lök, míg megszerzett pontjaival el nem éri, vagy át nem lépi 120 valamely egészszámú többszörösét (120, 240, 360, 480, 600). A végső 600 kivételével a többi többszörös eléréséhez, átlépéséhez a bábuborítás nélküli karambolt is számításba kell venni, illetve az átlépéssel elért pontszámot kell figyelembe venni. A staféta befejezéséhez (a 120-as szabályban leírt módon) nem elegendő csak egy bábu borítás nélküli karambol elérése.

A "staféta" egy mérkőzésnek számít, így előállhat 4-4 arányú döntetlen is.

Az állástól függetlenül minden mérkőzést le kell játszani.

A forduló megkezdésekor a két csapatkapitány egymás mellé helyezi a csapatbeosztást melybe akkor még csak az egyéni mérkőzéseket játszók nevei szerepelnek. A párosban résztvevők névsorát közvetlenül a párosok megkezdése előtt, a staféta névsorát (soron következési sorrendben) közvetlenül a staféta megkezdése előtt kell megadni.

A csapatok minimális száma 5 fő, maximális száma 14 fő. Amennyiben egy csapat csak 4 játékossal áll ki, akkor az ötödik egyéni és staféta játékot automatikusan ellenfele javára kell írni (az egyéninél 5:0 szett aránnyal, fa ilyenkor nem jár). Ha mindkét csapatnak csak 4 játékosa van, akkor az ötödik egyéni játékot a hazai csapat javára kell írni, a staféta játékot pedig 4-4 fővel kell lejátszani - ilyen esetben a határok: 150, 300, 450, 600 (tehát itt is 600-ig kell játszani!). Négynél kevesebb játékossal nem lehet kiállni.

Minden egyéni mérkőzést (5 db) más játékosnak kell játszani, de ezek a játékosok beoszthatók a párosba, és a "stafétába is", viszont a stafétában egy játékos csak egy sorozatot lökhet, azaz ide is 5 játékos szükséges.

A klubok adott csapat játékosait egy az MBBE részére legkésőbb 2011. február 28-ig elektronikus formában megküldött keretből választhatják az OB fordulóira. E keretbe idény közben csak olyan játékos vonható be, aki ebben az idényben még nem játszott más OB1-es, vagy OB2-es csapatban.

Az eredményeket jegyzőkönyvben kell rögzíteni a játékosok, illetve a csapatok tekintetében (a minta jegyzőkönyv a honlapra kerül március 17-ig).

Az egyéni és a páros játékokban, egy megnyert szett után a győztesnek 120 pontot kell felírni, illetve ha egy mérkőzésnek ötnél kevesebb szett után már vége van, akkor a le nem játszok szettek vonatkozásában a győztesnek 120-120, a vesztesnek 0-0 pontot kell felírni! Azaz a játék pontok tekintetében minden szett után kap legalább az egyik játékos pontot. A "stafétát" mindenképpen végig kell játszani, illetve itt csak a mérkőzés megnyerését, és a szerzett/adott fákat kell jegyzőkönyvezni, szettek itt nincsenek.

A jegyzőkönyvet a csapatkapitányok aláírásukkal hitelesítik (a formanyomtatvány hamarosan letölthető a www.magyarbiliard.hu honlapról). A jegyzőkönyv egy-egy példányát a csapatok kötelesek megőrizni, illetve a vendéglátó klub egy eredeti példányt az MBBE részére postán megküldeni. Fontos továbbá, hogy mind a vendéglátó, mind a vendég klub a jegyzőkönyv elektronikus változatát a találkozót követő szerda 20 óráig elküldje az jegyzokonyv@magyarbiliard.hu e-mail címre, vagy mms-ben a ranglisták kezelőjének!

Csapatpontok: Egy forduló alkalmával a győztes csapat 2, a vesztes 0, illetve döntetlen esetén mind két csapat 1-1 bajnoki pontot kap.

Az OB1 csapatbajnokságában résztvevő csapatok oda- és visszavágót is vívnak (a tavaszi, illetve az őszi fordulóban) - a két csapat törzshelyén (a helyszíneket, illetve annak változását, az illető találkozó előtt legalább 1 héttel írásban közölni kell az ellenféllel és az MBBE elnökségével).

Az OB1 csapatbajnokságának részvételi díja csapatonként 30.000,- Ft, melynek befizetési határideje: 2011. május 31.

Az OB2 csapatbajnokság (normál)
Bármely klub nevezhet tetszőleges számú csapatot. Szükség esetén több csoportra bontva folynak a küzdelmek.

Az OB2 csapatbajnokságából a 2 legjobb csapat juthat az OB1 csapatbajnokságába. Amennyiben valamelyikük (vagy mindkettőjük) nem tudja, vagy nem akarja teljesíteni az OB1-ben szereplés feltételeit, akkor az OB2-es végeredmény alapján az MBBE Elnökségének kell felkérni a lehető legjobb csapatokat az OB1 csapatbajnokságban való szereplésre.

Az OB2 csoportszerkezetének kialakítását az MBBE Elnöksége végzi, illetve az Ad hoc bizottság által összeállított elvek szerint történik a csapatok csoportba rendezése nyílt sorsoláson. A sorsolás időpontja 2011. március 6. vasárnap 16 óra.
Az OB2 csapatbajnoksága összetételében megegyezik az OB1 csapatbajnokságával, de mind az egyéni, mind a páros mérkőzések két nyert szettig tartanak.

Az OB2 csapatbajnoksága részvételi díja csapatonként 25.000,- Ft, melynek befizetési határideje: 2011. május 31.
Figyelem: Az OB1 csapatbajnokságában játszó játékosok nem játszhatnak az OB2 csapatbajnokságban és viszont.
Triatlon csapatbajnokság (OB2 szintűnek minősül)
A csapatbajnokság keretében a "triatlon" játék szabályai szerint (lásd a honlapon) mérkőznek meg a csapatok. Két csapat egy találkozója esetén először 3 egyéni, majd 1 páros mérkőzésre kerül sor. Az állástól függetlenül mind a négy mérkőzést le kell játszani.

A forduló megkezdésekor a két csapatkapitány egymásmellé helyezve az előre elkészített csapatbeosztást, kialakul a lejátszandó mérkőzések listája. A csapatok minimális száma 3 fő, maximális száma 5 fő.

A klubok adott csapat játékosait egy az MBBE részére nyomtatott és elektronikus formában is megküldött keretből választhatják az OB fordulóira.

E keretbe idény közben csak olyan játékos vonható be, aki ebben az idényben még nem játszott más OB1-es, vagy OB2-es csapatban.

Az eredményeket jegyzőkönyvben kell rögzíteni a játékosok, illetve a csapatok tekintetében (minta jegyzőkönyv hamarosan a honlapon).

Egy megnyert szett után a győztesnek a maximum pontot kell felírni, illetve ha egy mérkőzésnek háromnál kevesebb szett után már vége van, akkor a le nem játszok szett vonatkozásában a győztesnek maximum, a vesztesnek 0 pontot kell felírni! Azaz a játék pontok tekintetében minden szett után kap legalább az egyik játékos pontot.

A jegyzőkönyvet a versenyigazgató, illetve a csapatkapitányok aláírásukkal hitelesítik. A jegyzőkönyv egy-egy példányát a csapatok kötelesek megőrizni, illetve a vendéglátó klub egy eredeti példányt az MBBE részére postán megküldeni. Fontos továbbá, hogy mind a vendéglátó, mind a vendég klub a jegyzőkönyv elektronikus változatát a találkozót követő szerda 20 óráig elküldje az jegyzokonyv@magyarbiliard.hu e-mail címre, vagy mms-ben a ranglisták kezelőjének!
Csapatpontok: Egy forduló alkalmával a győztes csapat 2, a vesztes 0, illetve döntetlen esetén mind két csapat 1-1 bajnoki pontot kap.

A triatlon csapatbajnokság egy csoportban zajlik, ahol oda- és visszavágóra is sor kerül (a tavaszi, illetve az őszi fordulóban) - mindkét csapat törzshelyén (a helyszíneket, illetve annak változását, az illető találkozó előtt legalább 1 héttel írásban közölni kell az ellenféllel és az MBBE elnökségével).
A "triatlon" csapatbajnokságának részvételi díja csapatonként 10.000,- Ft.
Az OB-passzió (szabadszervezésű) csapatbajnoksága
E csapatbajnokság keretében a 120-as, vagy a 120-as dupla, vagy az 500-as játék szabályai szerint mérkőznek a játékosok (egy alkalommal csak az egyik), két nyert szettig. 

Ez bajnokság kötetlen számú, különböző kiírók által (egyéni vagy páros verseny módjára) rendezett versenyekből áll. A versenyeket a kiíró döntése alapján a fent említett magyarbiliárd játékokra lehet kiírni (egy alkalommal csak egyre) az MBBE által elfogadott szabály szerint. A minimálisan 2 asztal szükséges, illetve az asztalok száma legyen arányban a résztvevők számával.
A versenyen irányított sorsolással biztosítani kell, hogy azonos csapatbeli játékosok lehetőség szerint (ameddig lehetséges) ne játszanak egymással.
Minden játékos esetén regisztrálni kell a nyert mérkőzések számát, a szerzett játékpontok (fa) összegét illetve a lejátszott szettek számát.
A csapatok minimális létszáma 2 fő, de egyébként tetszőleges számú játékosból állhat. Az is kötetlen, hogy egy OB-passzió versenyre hányan mennek el egy adott csapatból, de a csapat pontot csak akkor szerezhet, ha legalább két játékosa részt vesz.
Egy adott csapat, egy adott OB-passzió versenyen szerzett pontszáma a következőképen határozható meg: a csapat játékosai által (az adott versenyen) megnyert mérkőzések számát osztani kell a csapatból a versenyen résztvevők (legalább 2) számával. 

A csapat bajnoki pontjait a versenyeken szerzett pontjainak összege adja. Amennyiben két csapat bajnoki pontjai azonosak, úgy a játékosaik által szerzett összes játékpontjaiknak (fa) és az általuk összesen lejátszott szettek számának hányadosa dönt sorrendjükről.

Az OB-passzióban minden olyan alapfeltételnek megfelelő játékos részt vehet, aki ebben az idényben nem játszott más OB1-es, vagy OB2-es csapatban (keretet leadni nem kell). Egy klub legfeljebb egy csapatot nevezet az OB-passzióba, mely nevezését e-mailben az MBBE részére meg kell küldenie.
A versenyek jegyzőkönyveit a kiíró hitelesíti. A jegyzőkönyvek egy-egy példányát a csapatok kötelesek megőrizni, illetve a kiíró egy eredeti példányt az MBBE részére postán megküldeni. Fontos továbbá, a kiíró a jegyzőkönyv elektronikus változatát a versenyt követő szerda 20 óráig elküldje az jegyzokonyv@magyarbiliard.hu e-mail címre, vagy mms-ben a ranglisták kezelőjének!

Az OB-passzió csapatbajnokságának előre fizetendő részvételi díja nincsen, ellenben minden játékos után melyet benevez klubja egy OB-passzió versenyre, a klub fizet az MBBE‑nek (versenyenként és játékosonként) 500,- forintot.

A Csapatbajnokság kezdése, befejezése

Az OB1 és az OB2 csapatbajnoksága 2011. március 19-én kezdődik és az MBBE Elnöksége által 2011. március 7-ig közzétett fordulólistában meghatározott ideig tart. Az utolsó fordulót kötelező az előre kiírt időpontban lebonyolítani, a többi forduló időpontja tekintetében az említett fordulólista ajánlott időpontokat tartalmaz, és a hazai csapat szabhatja meg konkrét időpontot - természetesen időben egyeztetve a vendégcsapattal.

Fontos:

· A valamely csapatbajnokságban részt venni kívánó csapatok hivatalos jelentkezésének határideje 2011. február 28., és a részvételi díj befizetésének határideje 2011. május 31. (Magyar Bábus Biliárd Egyesület, bank: 10400061-50505548-50481006). A részvételi díjak minimum 75%-a képezi a helyezettek díjalapját.
· A játékoskeret beküldésének határideje 2011. február 28.
· A játékengedélyek díja 1500 Ft/játékos, melynek befizetési határideje az induló játékoskeret tekintetében 2011. március 18.
· A tagdíj klubbonként és évenként 25.000,- Ft, mely tartalmazza a Magyar Biliárd Szövetség tagdíját is (Magyar Bábus Biliárd Egyesület, bank: 10400061-50505548-50481006, befizetési határidő: 2011. március 31.).
A Csapatbajnokság adott találkozójának szervezése, illetve időpontjának módosítása
Adott találkozó megszervezését a mindenkori hazai csapat köteles kezdeményezni telefonon, de a találkozó napjának közeledtével a vendégcsapatnak is szükséges felvenni a kapcsolatot a vendéglátókkal. A vendéglátó csapat feladata a lebonyolítás minden feltételének biztosítása (helyszín, kellékek, stb.). A találkozók sportszertű és szabályszerű lebonyolításáért a két csapatkapitány felelős.
A hazai csapatnak a találkozó megkezdésekor a helyszínen rendelkeznie kell egy az MBBE által jóváhagyott (a www.magyarbiliard.hu oldalról frissen kinyomtatott) aktuális, hivatalos játékszabállyal.

Valamely találkozó időpontját a két csapat közös akarattal módosíthatja, melyről értesítést kell küldeni info@magyarbiliard.hu címre. A tavaszi forduló találkozóit le kell bonyolítani, illetve az őszi forduló találkozóit le kell bonyolítani legkésőbb az MBBE Elnöksége által közzétett fordulólistában meghatározott ideig.
Vis maior esetén a feleknek egyeztetni kell, megegyezésüket az MBBE Elnöksége hagyja jóvá. Megegyezés hiányában az MBBE Elnöksége, a felek meghallgatása után, hoz döntést az ügyben.
A Csapatbajnokság adott találkozójának elmaradása
Valamely csapat késlekedése esetén a másik csapatnak 1 órát kötelessége várni. Hibázik az a csapat mely értesítés, illetve megfelelő okok megjelölése nélkül nem jelenik meg a mérkőzés megbeszélt helyszínén.
Amennyiben a mérkőzés valamelyik csapat hibájából elmarad, úgy a 2 bajnoki pontot az aktuális ellenfél csapat javára kell felírni, úgy hogy mind a mérkőzések, mind a szettek tekintetében maximum pontot kell írni a hibázó csapat ellenfele javára, és nulla pontot a hibázó csapatnak. Ezzel szemben játékpontot (fa) egyik csapatnak sem kell írni. Fontos, hogy a csapatbajnokság záró dátumán túl csak nagyon indokolt esetbe és az MBBE Elnökségének megengedő határozatával lehet találkozót lejátszani.
Egyéb szabványok
· A mandiner gumi alakja, mérete, rögzítésének módja a nemzetközi, illetve hazai karambol szabványnak megfelelő kell, hogy legyen.
· Golyók: Super Aramith (61,5 mm, Belgium)
· A dákó végén lévő réteg (mellyel a golyót érinteni lehet) anyaga: bőr.
· Az asztal megvilágítása, a játékterem hőmérséklete megfelelő kell, hogy legyen.
· Továbbá minden idevonatkozó előírás, amit a Közgyűlés által létrehozott Ad hoc bizottság, az Elnökség jóváhagyásával megalkot.
Ruházat

Az OB1 csapatbajnokságában és ranglista-pontszerző versenyein a kötelező öltözék: sötét nadrág (nem farmer), sötét cipő, rövid vagy hosszú ujjú ing vagy galléros póló, melyet a nadrágba tűrve kell viselni. Javasolt az egyen ruházat a klubok tekintetében. Fejfedő viselése a mérkőzések alatt nem javasolt.
Viselkedés

A jelen szabályzat hatálya alá tartozó versenyeken (lásd fenn) be kell tartani az MBBE Etikai Szabályzatát, illetve kiemelten kell odafigyelni a következőkre.

Dohányzás, italozás tilos játék közben, illetve abban a helyiségben, ahol a verseny folyik.
Hangoskodás, az ellenfél zavarása, az asztal érintése, rátámaszkodás nem megengedett.
Feladásnak minősül, ha a játékos szétcsavarozza, vagy ledobja dákóját, vagy heves mozdulattal a lökéstől függetlenül felborítja a bábukat, vagy kilöki a golyókat, de az is, ha a játék vége előtt felemel az asztalról bármely játékban lévő golyót.

Egy játékos egy mérkőzés közben legfeljebb két alkalommal kérhet maximum 5 perc szünetet.
Amennyiben egy csapatbajnoksági fordulón (valaki, vagy valakik által, vagy más tényező révén) létrejött, a versenyt akadályozó helyzetet 5 percig folyamatosan fenn áll, vagy kettőnél többször bekövetkezik, a találkozót fel kell függeszteni. Ezt követően a töredék jegyzőkönyveket, illetve a két csapatvezető írásos beszámolóját az MBBE Elnökségének – 3 napon belül – be kel küldeni. Az MBBE elnöksége ezek alapján hoz határozatot az illető találkozó sorsáról, illetve az esetleges vétkesek büntetéseiről.

Valamely játékos vétkes a találkozót befolyásoló viselkedésért a csapata kap büntetést az MBBE Elnöksége vizsgálata, illetve határozata alapján.

Továbbá minden idevonatkozó szabály, amit a Közgyűlés által létrehozott Ad hoc bizottság, az Elnökséggel jóváhagyásával megalkot.
Óvások

A jelen szabályzat hatálya alá tartozó versenyekkel kapcsolatos óvást az MBBE Elnöksége részére kell eljutatni e-mailben (info@magyarbiliard.hu), vagy postai úton. Csak az óvás fogadható el, mely az illető verseny befejezését követő 48 órán belül megérkezik az MBBE Elnökségéhez. Átvételi elismervény kérése az óvás beadójának joga és felelőssége, kérés és időben beadott óvás esetén az MBBE Elnöksége köteles azt kiadni.

Békéscsaba, 2011. február 17.
A Magyar Bábus Biliárd Egyesület Elnöksége

